ईरान ने सउदी अरब से कहा, अमेरिकी जाल में मत फंसो  
ईरान ने सउदी अरब से इस अमेरिकी दावे को मानकर उसके जाल में नहीं फंसने का अनुरोध किया है कि तेहरान ने वाशिंगटन में सउदी अरब के राजदूत की हत्या करने की कथित साजिश रची थी।
ईरान ने गुरुवार को सउदी अरब से इस अमेरिकी दावे को मानकर उसके जाल में नहीं फंसने का अनुरोध किया है कि तेहरान ने वाशिंगटन में सउदी अरब के राजदूत की हत्या करने की कथित साजिश रची थी।  ईरान ने कहा कि इस साजिश में फंसने से केवल अमेरिका और इस्राइल को फायदा पहुंचेगा।  आईआरएनए समाचार एजेंसी के अनुसार, यूरोप और अमेरिकी मामलों के प्रभारी ईरान के उपविदेश मंत्री अली अहानी ने कहा, मैं सउदी अरब से कह रहा हूं कि जाल में मत फंसना, क्योंकि :पश्चिम एशिया: क्षेत्र के देशों के बीच किसी तरह के तनाव से अमेरिका और इस्राइल को ही फायदा पहुंचेगा। अहानी के हवाले से कहा गया, हम उम्मीद करते हैं कि सउदी अरब इस साजिश के उद्देश्यों को समझेगा।